DA Den Europæiske Unions Tidende CE 88/404

(2004/C 88 E/0410)

SKRIFTLIG FORESPØRGSEL E-2360/03

af Maurizio Turco (NI) til Kommissionen

(17. juli 2003)

Om: Krænkelse af religionsfriheden og lovrestriktioner for udøvelse af religiøse handlinger i Slovakiet

— Lederne af små protestantiske trossamfund, troende muslimer og tilhængere af Hare Krishna beklager sig over religionsloven fra 1991, som forhindrer de religiøse samfund med under 20 000 medlemmer i at opnå legal status.

— Lederen af det protestantiske trossamfund Brethren, pastor Ivan Zustiak, har anmodet om registrering, hvilket kontoret for religiøse anliggender har nægtet at foretage.

— Den syriske imam og slovakiske statsborger, Mohamad Safwan Hasna, beklager sig over, at den nægtede registrering og den manglende mulighed for at bygge moskeer er meget ydmygende; de råder ikke over et egnet og stabilt sted, hvor de kan samles for at bede, møde hinanden eller redegøre for den islamiske kultur. Hasna havde købt et jordområde i byens historiske centrum for cirka tre år siden, men borgmesteren har aldrig givet ham byggetilladelse. I Slovakiet er der cirka 5 000 muslimer, hvoraf størstedelen befinder sig i Bratislava. Trossamfundet i Bratislava, der har måttet lade sig registrere som en godgørende organisation, har i årevis forsøgt at kunne bygge et islamisk centrum.

— Martin Huncar, hjælpepræst ved den protestantiske kirke »Word of Life« i Bratislava, udtaler, at hans kirke ikke en gang har forsøgt at lade sig registrere, fordi den vidste, at det ville være nyttesløst. Kirken har været nødt til at lade sig registrere i indenrigsministeriet som en organisation, der gennemfører sociale og kristne aktiviteter for de unge. De kan ikke anvende ordet »kirke« i deres officielle dokumenter. Huncar understreger, at det uden registrering ikke er muligt for kirken at foretage retsgyldige bryllupper eller begravelser eller arbejde i skoler eller fængsler.

— Ragunatha Priya, leder af samfundet Hare Krishna i Abranovce, i nærheden af Prsov, har udtalt, at de har været nødsaget til blot at lade sig registrere som en civil organisation.

— På spørgsmålet om, hvorvidt den nægtede registrering af nye religiøse grupper udgør en diskriminerende faktor har Jan Juran, direktør for kontoret for religiøse anliggender under ministeriet for kulturelle anliggender, svaret, at »dette muligvis er korrekt, men sådan er situationen. Hidtil er er ikke blevet fremsat nogen kritik fra det slovakiske parlament eller fra Helsinki-komitéen«. Juran har nægtet at oplyse, om kravet om ikke at tillade religiøse grupper at blive registreret kommer fra den dominerende katolske kirke.

Kan Kommissionen oplyse, om den har kendskab til ovenstående?

Mener den, at loven fra 1991 er forenelig med de europæiske traktater og de internationalt anerkendte konventioner om og definitioner på religionsfrihed?

Svar afgivet på Kommissionens vegne af Günter Verheugen

(12. august 2003)

Religionsfrihed er en universel og grundlæggende rettighed for det enkelte menneske og står som sådan over national jurisdiktion.

Kommissionen følger regelmæssigt situationen omkring religionsfrihed i Slovakiet, da religionsfrihed er en vigtig del af de politiske Københavnskriterier for optagelse. Menneskets ret til frit at give udtryk for sin religion i Slovakiet er sikret i den slovakiske forfatnings artikel 24. Denne ret er nærmere fastsat i lov nr. 308/1991, samling om religions- og trosfrihed og om kirkers og trossamfunds holdning, med senere ændringer. Sammen med lov nr. 192/1992, samling om registrering af kirker og trossamfund, fastsætter ovennævnte lov også en række betingelser for registrering af kirker. Registrering er betingelsen for, at en kirke og et trossamfund anerkendes. Det er på dette retsgrundlag, at de foreninger, det ærede medlem nævner, er blevet nægtet registrering som kirke eller religiøs forening. Kravet om registrering er imidlertid ikke en restriktion af de rettigheder og frihedsrettigheder, der er sikret i den slovakiske forfatnings artikel 24. Det enkelte menneskes ret til frit at give udtryk for sin religion eller tro forbliver intakt. Indførelsen af kategorien »registrerede kirker« strider heller ikke imod statens religiøse neutralitet (der også er fastsat i den slovakiske forfatning).

Dette er også blevet erkendt i Europarådets nylige rapport om Slovakiet, der blev vedtaget af Ministerudvalget den 3. juli 2003 (CM/Monitor(2003)9). Rapporten understreger, at religionsfrihed ikke bør sidestilles med »lige muligheder for anerkendelse«. Når kirkerne registreres, anerkendes de af staten i kraft af deres samfundsgavnlige virke. Rapporten konkluderer, at »kirker og trossamfund de jure og de facto kan virke frit, uanset om de er registreret eller ej«.